CELEX: 62019TN0241
Language: da
Date: 2019-04-10 00:00:00
Title: Sag T-241/19: Sag anlagt den 10. april 2019 — Spanien mod Kommissionen

3.6.2019   
            
            
               DA
            
            
               Den Europæiske Unions Tidende
            
            
               C 187/86
            
         
      Sag anlagt den 10. april 2019 — Spanien mod Kommissionen
      (Sag T-241/19)
      (2019/C 187/93)
      Processprog: spansk
      
         Parter
      
      
         Sagsøger: Kongeriget Spanien (ved A. Rubio González, som befuldmægtiget)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse af 19. december 2018 om statsstøtte SA 34914 (2013/C) gennemført af Det Forenede Kongerige for så vidt angår Gibraltars selskabsbeskatningsordning annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender.
      
                  1.
               
               
                  Første anbringende om tilsidesættelse af artikel 107, stk. 1, TEUF, idet der er foretaget en urigtig anvendelse af kriteriet om territorial selektivitet
                  
                              —
                           
                           
                              Det anføres i denne forbindelse, at Kommissionen på det tidspunkt, hvor den anfægtede afgørelse blev vedtaget, rådede over data og oplysninger, som viste, at der forelå territorialt selektiv statsstøtte, hvilket burde have fået den til at have betænkeligheder vedrørende den selektive rækkevidde af støtten. Ved at holde sig til kriteriet om materiel selektivitet nåede Kommissionen frem til fejlagtige konklusioner, eftersom der foreligger eller kan foreligge mere støtte end den, som faktisk er angivet i den anfægtede afgørelse.
                           
                        
            
                  2.
               
               
                  Andet anbringende om tilsidesættelse af artikel 296 TEUF, idet den anfægtede afgørelse er en retsakt, der formelt savner en begrundelse og en behørig vurdering af selektivitet
                  
                              —
                           
                           
                              Det gøres i denne forbindelse gældende, at Kommissionen ikke har begrundet, hvorfor den ikke tilslutter sig de argumenter vedrørende territorial selektivitet, som Kongeriget Spanien underbyggede under hele proceduren. Der er tale om en retsakt, som materielt savner en begrundelse som følge af den fejlagtige fortolkning, som anlægges af Rettens dom af 18. december 2008, Government of Gibraltar mod Kommissionen, T-211/04 og T-215/04, EU:T:2008:595. Efter Domstolens ophævelse af denne dom (dom af 15.11.2011, Kommissionen og Spanien mod Government of Gibraltar og Det Forenede Kongerige, C-106/09 P og C-107/09 P, EU:C:2011:732) er kriteriet i henhold til Kommissionens beslutning 2005/261/EF af 30. marts 2004 genindført, uden at denne ændring af kriterium er blevet begrundet.